Meld og Feld med DF-profilen i spidsen misbrugte millionstøtte, fastslår EU-parlamentets præsidium

EU-parlamentets præsidium har på et møde her til aften netop afgjort, at det 'europæiske parti' Meld og fonden Feld har misbrugt støttemidler for tre millioner kroner (402.481 euro), som nu kræves tilbagebetalt.

Det meddeler EU-parlamentet i en pressemeddelse.

I spidsen for de to organisationer stod indtil årsskiftet Dansk Folkepartis medlem af EU-Parlamentet Morten Messerschmidt.

Parlamentet vil nu henvende sig til ledelsen i Meld og Feld for at få pengene betalt tilbage til EU-kassen.

Men da kasserne hos Meld og Feld stort set er tomme, vil parlamentets ledelse derfor gå rettens vej for at kradse pengene ind hos fondenes ledelse, og dermed risikerer Morten Messerschmidt, at en domstol dømmer ham til at hæfte personligt for beløbet.

Ifølge EU-parlamentets præsidium er hovedparten af millionbeløbet brugt i strid med reglerne på politiske kampagner i Danmark for Dansk Folkeparti - samt et gyldent håndtryk til en tidligere medarbejder.

Som et såkaldt 'politisk parti på europæisk plan' kan Meld få dækket udgifter til politiske kampagner. Men det er i strid med reglerne, hvis denne støtte - direkte eller indirekte - bruges til at finansiere nationale politiske partier eller kandidater. Og støttemidlerne må heller ikke 'anvendes til at finansiere folkeafstemningskampagner', fremgår det af parlamentets regler (artiklerne 7 og 8).

Revisiorkritik efter stort underskud

Både Meld og Feld blev tvangslukket 31. december sidste år. Der måtte dog to rykkere til fra EU-parlamentet, før Meld med flere ugers forsinkelse den 18. marts kunne aflevere sit årsregnskab for 2015. Det viste et underskud på 729.000 kroner.

Regnskabet - som er underskrevet af formanden Morten Messerschmidt - udløser hård kritik fra det uafhængige revisionsfirma Ernst & Young.

Både Meld og Feld blev tvangslukket 31. december sidste år - og ifølge Ernst & Young mangler der i regnskabet forklaringer fra ledelsen (Morten Messerschmidt, red.) på nogle store ekstraordinære omkostninger.

' Da, der i noterne til årsregnskabet ikke er givet nogen forklaring om organisationens finansielle stilling, er vi af den opfattelse, at der mangler fundamentale oplysninger, hvilket har væsentlig og gennemgribende indflydelse på årsregnskabet som helhed'.

'Årsregnskabet - hvad angår balance, resultatopgørelse og noter - giver efter vores opfattelse ikke et sandt og retvisende billede af organisationens nettoformue og fi-nansielle stilling', skriver revisionsselskabet blandt andet.

Messerschmidt holder fast

Morten Messerschmidt holder dog fast i, at han har fulgt reglerne, hvad angår de politiske kampagner for Dansk Folkeparti.

Han kræver nu, at alle andre partier og fonde 'på europæisk plan' finkæmmes på samme måde som Meld og Feld.

Derudover er han klar til at inddrage Ombudsmanden og føre slagsmålet om tilbagebetaling ved domstolene.

Ifølge Ekstra Bladets kilder overvejer Dansk Folkepartis ledelse dog at betale pengene på vegne af Morten Messerschmidt.

Se også: Messerschmidt erkender: Betalte EU-regning med EU's egne penge

Se også: Rohde sår tvivl om Messerschmidts forsvar